b'\n_START_ARTICLE_\nHumble\n_START_SECTION_\nSev\xc3\xa6rdigheder\n_START_PARAGRAPH_\nLidt nord for kirken ligger den 4.000 \xc3\xa5r gamle gravh\xc3\xb8j Kong Humbles Grav, som best\xc3\xa5r af 70 randsten, en stor langh\xc3\xb8j og en k\xc3\xa6mpeh\xc3\xb8j p\xc3\xa5 toppen._NEWLINE_6 km nord\xc3\xb8st for byen ligger Skovsg\xc3\xa5rd Gods, der ejes af Danmarks Naturfond og er offentligt tilg\xc3\xa6ngeligt i sommerhalv\xc3\xa5ret. Godset rummer tyendemuseum, vognmuseum og skovbrugsmuseum.\n_START_SECTION_\nFaciliteter\n_START_PARAGRAPH_\nByen har Dagli\'Brugs, k\xc3\xb8bmand, boghandel, sportsforretning og bageri. Humble Kro & Hotel har bygget 7 nye v\xc3\xa6relser i 2008 og kan huse selskaber p\xc3\xa5 op til 150 personer. _NEWLINE_Musikefterskolen i Humble har masser af \xc3\xb8velokaler, lydstudie og fuldt udrustet orkestergrav til koncert og teater. Skolen st\xc3\xa5r hvert \xc3\xa5r for julekoncerter, gospelkoncerter, musicals osv. i byen._NEWLINE_Humble Skole blev indviet i 1960 som Humble Centralskole. I 2011 blev B\xc3\xb8rnehuset R\xc3\xa6veh\xc3\xb8j en del af Humble Skole. Det blev Naturb\xc3\xb8rnehaven S\xc3\xb8banke i Bagenkop ogs\xc3\xa5. Samme \xc3\xa5r startede b\xc3\xb8rn fra Asylcenter Holmegaard, der har en afdeling i Humble, i R\xc3\xa6veh\xc3\xb8j og specielle asylklasser. I 2015 gik 23 b\xc3\xb8rn i asylb\xc3\xb8rnehaven Sommerfuglene. Skolen har inkl. asylklasserne 210 elever, fordelt p\xc3\xa5 0.-6. klassetrin.\n_START_SECTION_\nHistorie\n_START_PARAGRAPH_\nByen hed i Valdemars Jordebog Huml\xc3\xa6thwet, som er sammensat af de to led "humle" (plantenavn) og tved (rydning) og alts\xc3\xa5 betyder "skovrydningen med humleplanter".\n_START_SECTION_\n1800-tallet\n_START_PARAGRAPH_\nI slutningen af 1800-tallet havde Humble l\xc3\xa6gebolig, k\xc3\xb8bmandsforretning, andelsmejeri og savv\xc3\xa6rk. Humble Skytte- og Forsamlingshus, der ikke findes l\xc3\xa6ngere, blev grundlagt i 1884 \xe2\x80\x93 en afskrift af husets f\xc3\xb8rste protokol frem til 1896 er bevaret.\n_START_SECTION_\nJernbanen\n_START_PARAGRAPH_\nHumble havde station p\xc3\xa5 Langelandsbanen (1911-62). Som banens st\xc3\xb8rste mellemstation havde den en ret stor stationsbygning. Den er tegnet af arkitekt Helge Bojsen-M\xc3\xb8ller og er bevaret p\xc3\xa5 V\xc3\xa5gebjergvej 5B.'